Miestne zastupiteľstvo mestskej časti Bratislava-Petržalka

Materiál na rokovanie Miestneho zastupiteľstva
mestskej časti Bratislava-Petržalka konaného
dňa 25.septembra 2007

Materiál číslo: 81 / 2007

K bodu : Návrh na odpísanie nedokončených stavieb z účtovnej evidencie.

Predkladá :							Návrh uznesenia :

Marián Miškanin 						v prílohe
prednosta 

						      
Prerokované:

v miestnej rade
dňa 11.septembra 2007

Spracovateľ :

odd. technických činností

Návrh uznesenia

Miestne zastupiteľstvo mestskej časti Bratislava-Petržalka po prerokovaní:

s c h v a ľ u j e

odpísanie položky z účtovnej evidencie:

1)	 Účet 042 01: Projektová dokumentácia pre územné konanie stavby - Polyfunkčná  športová hala - Hálova ulica v celkovej hodnote 2 404 270,- Sk

2)	Účet 042 06: Príprava stavby a začaté stavebné práce – Parkovisko na Topoľčianskej 
ulici č. 31 v celkovej hodnote 53 587,20 Sk. 

3)	Účet 042 13: Štúdia nadstavby - Parkovisko Romanova ulica - Technopol v celkovej hodnote 100 000,- Sk. 

4)	Účet 042 42: Projektová dokumentácia a stavebné práce – Rozšírenie komunikácie 
na Vilovej ulici, zásobovanie predajne REMA v celkovej hodnote 28 053,80 Sk. 

5)	Účet 042 44: Náhradné bývanie Kopčianska ulica v celkovej hodnote  72 281,- Sk.

6)	Účet 042 41: Jednoduché stavebné úpravy komunikácií – ulica Gwerkovej, 
      Účet 042 10: Jednoduché stavebné úpravy komunikácií – Topoľčianska ulica, 
      Účet 042 40: Jednoduché stavebné úpravy komunikácií – Mánesovo námestie
      v celkovej hodnote 28 696,20 Sk

7)	Účet 042 26: Projektová dokumentácia – Lávka cez Chorvátske rameno na Antolskej ulici v celkovej hodnote 272 978,- Sk

8)  Účet 042 02:  Ihrisko ZŠ Sklodowskej – umelý trávnik v celkovej hodnote  32 075,- Sk.

9)  Účet 042 27: Fontána na Mánesovom námestí - štúdia v celkovej hodnote  49 512,60 Sk

10) Účet 042 08: Šrobárovo námestie – zameranie v celkovej hodnote  45 815,- Sk

11)	Účet 042 51: Riešenie kontajnerových stojísk – projektová dokumentácia v celkovej hodnote  30 000,- Sk

Celková hodnota uvedených položiek 1 – 11 je vo výške 3 117 268,80 Sk.

D ô V O D O V Á   S P R Á V A

	V účtovnej evidencii mestskej časti Bratislava-Petržalka sú v súčasnej dobe evidované položky rozpracovaných investičných akcií, u ktorých nie je predpoklad ich ďalšej realizácie. Z uvedeného dôvodu navrhujeme odsúhlasiť odpis nasledovných položiek tohto nedokončeného dlhodobého hmotného majetku mestskej časti:

1)	Účet 042 01: Projektová dokumentácia pre územné konanie stavby - Polyfunkčná  športová hala - Hálova ulica.
       Projektovú dokumentáciu dalo vypracovať oddelenie ÚRaD Miestneho úradu mestskej časti Bratislava-Petržalka v zmysle zmluvy o dielo č. 98/29874 zo 4.11.1998 a dodatku k zmluve o dielo č. 98/2471 z 8.1.1999. K dokumentácii pre územné konanie bolo vydané územné rozhodnutie pod číslom ÚPOP 1897-FV1/99-Cs-43 zo dňa 25.10.1999. Z dôvodu nepridelenia finančných prostriedkov mestskej časti (resp. spoluinvestorov) sa ďalší stupeň projektovej dokumentácie neobjednal, takže v príprave stavby sa nepokračovalo. Platnosť vydaného územného rozhodnutia skončila dňa 17.12.2001. Pozemok, na ktorom mala stavba stáť, bol prenajatý inému investorovi na zabezpečenie jeho podnikateľských zámerov. Celková finančná čiastka uhradená za projektovú dokumentáciu, ktorú navrhujeme odpísať, bola 2 404 270,- Sk.

2)	Účet 042 06: Príprava stavby a začaté stavebné práce – Parkovisko na Topoľčianskej ulici č. 31.              
      V súlade so spracovanou projektovou dokumentáciou „Zmena organizácie dopravy“ mala mestská časť v pláne realizáciu parkoviska na Topoľčianskej ulici. Po odsúhlasení projektu na Okresnom úrade Bratislava V  boli v roku 2002 zahájené stavebné práce na parkovisku a preinvestovaná suma 41 872,20 Sk. Na základe protestu obyvateľov Topoľčianskej ulice bola stavba prerušená a stavenisko bolo v tom istom roku dané do pôvodného stavu v náklade 11 715,- Sk. Navrhujeme odpísať celkovú čiastku v hodnote 53 587,20 Sk.

3)	Účet 042 13: Štúdia nadstavby – Parkovisko Romanova ulica - Technopol.                                               
Mestská časť Bratislava-Petržalka v snahe o lepšie využitie parkoviska na Romanovej ulici pri budove Technopolu uzatvorila so Slovenskou technickou univerzitou dohodu, na základe ktorej bola spracovaná štúdia rekonštrukcie parkoviska na Romanovej ulici, ktoré bolo v tom období ešte vo vlastníctve mestskej časti. Za spracovanie štúdie mestská časť poskytla technickej univerzite dotáciu pre nadáciu fakulty architektúry STÚ. Nakoľko bolo jestvujúce parkovisko v roku 2001 odpredané firme TECHNOPOL SERVIS, a.s., mestská časť projekt nerealizovala. Z uvedeného dôvodu navrhujeme dotáciu vo výške 100 000,- Sk odpísať.

4)	Účet 042 42: Projektová dokumentácia a stavebné práce – Rozšírenie komunikácie na Vilovej ulici, zásobovanie predajne REMA. 
      Z dôvodu zabezpečenia otáčania vozidiel zásobujúcich predajňu REMA bola v roku 2001 na základe požiadavky obyvateľov Vilovej ulice objednaná projektová dokumentácia rozšírenia komunikácie. Finančné prostriedky na dokumentáciu boli v sume 19 425,- Sk. Po vydaní povolenia k stavbe boli v roku 2002 zahájené stavebné práce. Na základe protestnej petície obyvateľov Vilovej ulice mestská časť práce prerušila a stavenisko bolo v tom istom roku dané do pôvodného stavu. Na stavbe bolo preinvestovaných 8 628,80 Sk. Z uvedeného dôvodu navrhujeme odpísať celkovú investovanú finančnú čiastku v hodnote 28 053,80 Sk.

5)	Účet 042 44:  Náhradné bývanie Kopčianska ulica. 
V snahe o znižovanie narastajúceho počtu neplatičov bývajúcich v obecných bytoch, dala v roku 2001 mestská časť Bratislava-Petržalka vypracovať projektovú dokumentáciu na stavbu 9 dvojpodlažných montovaných objektov na Kopčianskej ulici pre náhradné prechodné ubytovanie neplatičov a sociálne odkázaných obyvateľov Petržalky. Pri schvaľovaní projektovej dokumentácie bolo v roku 2002 Okresným úradom Bratislava V zastavené územné konanie vzhľadom na problémy so súhlasom spoločnosti Vodárne a kanalizácie Bratislava, š.p. (v súčasnosti Bratislavská vodárenská spoločnosť, a.s.) k uvedenej stavbe. Navrhujeme odpísať finančnú čiastku 72 281,- Sk, z ktorej bola uhradená projektová dokumentácia a inžinierska činnosť. 

6)	Účet 042 41: Jednoduché stavebné úpravy komunikácií – ulica Gwerkovej, 
      Účet 042 10: Jednoduché stavebné úpravy komunikácií – Topoľčianska ulica, 
      Účet 042 40: Jednoduché stavebné úpravy komunikácií – Mánesovo námestie. 
      V roku 1998 dalo oddelenie ÚRaD vypracovať projektovú dokumentáciu jednoduchých stavebných úprav komunikácií v 15 lokalitách Petržalky. Po odsúhlasení projektovej dokumentácie na Okresnom úrade Bratislava V bola následne oddelením technických činností zabezpečená postupná realizácia stavebných úprav v 12 lokalitách, čím pribudli v mestskej časti nové parkovacie miesta. Tri projekty stavebných úprav a to na Topoľčianskej a Gwerkovej ulici a na Mánesovom námestí však neboli vzhľadom na problémy s vlastníkmi pozemkov resp. neskorším zistením nevhodnosti predmetnej lokality realizované. Preto celkovú finančnú čiastku 28 696,20 Sk, uhradenú za tieto tri projekty  navrhujeme odpísať. 

7)	Účet 042 26: Projektová dokumentácia – Lávka cez Chorvátske rameno na Antolskej ulici. 
Z dôvodu zabezpečenia lepšieho prístupu peších k novovybudovanej nemocnici s poliklinikou na Antolskej ulici bola spracovaná projektová dokumentácia pre územné rozhodnutie uvedenej stavby, za ktorú mestská časť zaplatila v roku 1999 finančnú čiastku 272 978,- Sk. Plánovaná cena realizačných prác podľa tejto projektovej dokumentácie bola v roku 1999 vyčíslená na 6 miliónov korún. Nakoľko mestská časť nemá v úmysle realizáciu lávky, navrhujeme investovanú finančnú čiastku 272 978,- Sk odpísať.

8)   Účet 042 02: Ihrisko ZŠ Sklodowskej – umelý trávnik.
      V súvislosti s pripravovanou realizáciou umelého trávnika pre futbalové účely v mestskej časti Bratislava-Petržalka bolo potrebné zabezpečiť spracovanie geodetických podkladov pre projektovú dokumentáciu pre stavebné povolenie. V roku 2003 bolo zamerané školské ihrisko  základnej školy na ul. M.C. Sklodowskej v sume 14 820,- Sk. Po zameraní bolo zistené, že navrhovaná lokalita nie je vhodná na vybudovanie tréningového futbalového ihriska, nakoľko sa pod terénom nachádzajú podzemné inžinierske siete. V dôsledku toho by bolo potrebné stavbu posunúť, čím by došlo k výrubu vzácnych drevín. 
 V priebehu roku 2003 bola vybraná ďalšia lokalita pre umelý trávnik a v roku  2004 bolo zrealizované zameranie tréningového ihriska MŠK ISKRA Petržalka v sume 17 255,- Sk.  Vzhľadom k tomu, že došlo k zmene vlastníka pozemku, na ktorom bolo ihrisko plánované, neboli ďalšie prípravné práce realizované. Z uvedených dôvodov navrhujeme celkovú čiastku 32 075,- Sk odpísať. 

9)	Účet 042 27: Fontána na Mánesovom námestí - štúdia.
V roku 1997 dalo oddelenie technických činností vypracovať štúdiu návrhu fontány, ktorú plánovala mestská časť Bratislava-Petržalka vybudovať na Mánesovom námestí. Za vypracovanie štúdie bola v tom istom roku uhradená faktúra v hodnote 49 512,60 Sk. Nakoľko vyššie stupne dokumentácie na realizáciu fontány neboli spracované, čiastku 49 512,60 Sk navrhujeme odpísať.

10)	Účet 042 08: Šrobárovo námestie – zameranie.
V roku 2005 objednalo oddelenie technických činností na základe  rozhodnutia mestskej časti Bratislava-Petržalka zameranie pozemku na Šrobárovom námestí pre investora, ktorý mal záujem vybudovať v priestore Šrobárovho námestia zimný štadión. Za zameranie bola uhradená faktúra v hodnote 45 815,- Sk. Nakoľko sa ďalšie rokovania medzi investorom a mestskou časťou neuskutočnili, navrhujeme čiastku 45 815,- Sk odpísať.

11)	Účet 042 51: Riešenie kontajnerových stojísk.
V roku 2004 bola vypracovaná projektová dokumentácia typového kontajnerového stojiska, ako podklad pre realizáciu chýbajúcich kontajnerových stojísk v mestskej časti Bratislava-Petržalka. Nakoľko realizáciu jednotlivých stojísk budú uskutočňovať správcovia resp. vlastníci objektov, odporúčame finančnú čiastku 30 000,- Sk, uhradenú za vypracovanie projektovej dokumentácie, odpísať.